Final de drum pentru a doua dintre legile Justiției: CCR a respins ultima sesizare posibilă la legea CSM, președintele obligat să o promulge

Curtea Constituțională a respins marți, cu o majoritate de 7 voturi ”pentru” și 2 ”împotrivă”, pe motive de netemeinicie, ultima sesizare făcută de președintele Klaus Iohannis referitoare la legea 317/2004 privind organizarea și funcționarea CSM, au declarat pentru G4Media.ro surse din CCR. A fost ultima sesizare posibilă împotriva acestei legi, care acum va trebui promulgată de șeful statului.

Legea 317 este a doua lege a Justiției modificată de PSD, ALDE și UDMR care va intra în vigoare, după ce în iulie Klaus Iohannis a promulgat și legea 304/2004 privind organizarea judiciară.

Pronunțarea referitoare la sesizarea împotriva legii 303/2004, privind statutul magistraților, ultima din pachetul celor trei legi ale Justiției aflată încă în procesul de contestare, a fost amânată pentru 25 septembrie.

Printre cele mai criticate modificări aduse legii privind funcționarea CSM se numără criteriile neclare pe baza cărora pot fi revocați membrii Consiliului. Măsura a fost dezaprobată inclusiv de Comisia de la Veneția în raportul referitor la modificările aduse legilor Justiției din România.

Modificările aduse legilor Justiției au fost practic desființate de Comisia de la Vaneția, într-un raport ad-hoc făcut public pe 13 iulie. Comisia a solicitat autorităților de la București să revină asupra modificărilor aduse celor trei acte normative, în special, în ceea ce privește numirea și revocarea procurorilor șefi ai principalelor parchete – DNA, DIICOT și Parchetul general. Instituția a cerut ca în procedură să fie menținut rolul președintelui României și al CSM pentru a echilibra influența ministrului justiției.

Principalele solicitări ale Comisiei de la Veneția în ceea ce privește legile Justiției:

Reconsiderarea sistemului de numire și demitere a procurorilor de rang înalt cu scopul de a asigura condițiile pentru o procedură neutră de numire / demitere prin menținerea în acest proces a președintelui României și a CSM, cu scopul de a echilibra influența ministrului Justiției

Abandonarea schemei de pensionare timpurie a magistraților. Reamintim că propunerea PSD ar duce la depopularea masivă a instanțelor, cu efecte majore mai cu seamă la Înalta Curte și Curțile de Apel

abrogarea sau definirea mai clară a prevederilor care permit procurorilor superiori ierarhic să invalideze, ca neîntemeiate, soluțiile date de procurori care fac dosare

reexaminarea prevederilor privind revocarea membrilor CSM

eliminarea restricțiilor propuse pentru limitarea libertății de expresie a judecătorilor și procurorilor

reconsiderarea înființării unei secții speciale pentru anchetarea magistraților. Recursul la procurori specializați, combinat cu măsuri eficiente de prevenție, este alternativa de dorit

Completarea prevederilor privind răspunderea materială a magistraților prin statuarea expresă că, în absența relei credințe și/sau a gravei neglijențe, magistrații nu sunt răspunzători pentru pronunțarea unei solutii care a fost infirmata/modificată de instanța de control judiciar; amendarea mecanismului pentru acțiunea în regres de o asa maniera incat aceasta să aibă loc doar condiționat de prealabila stabilire a răspunderii magistratului in urma/în cadrul unei proceduri disciplinare

Reprezentanții PSD – ALDE au ignorat însă raportul Comisiei de la Veneția, susținând că instituția este un organism consultativ, iar recomandările sale nu sunt obligatorii.